Nõukogu direktiiv 96/90/EÜ,

17. detsember 1996,

millega muudetakse direktiivi 92/118/EMÜ, milles sätestatakse selliste toodete ühendusesisest kaubandust ja ühendusse importimist reguleerivad loomatervishoiu ja terviseohutuse nõuded, mille suhtes ei kohaldata direktiivi 89/662/EMÜ A lisa I peatükis ja patogeenide puhul direktiivis 90/425/EMÜ osutatud ühenduse erieeskirjades sätestatud nõudeid

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 43,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

nõukogu 17. detsembri 1992. aasta direktiivis 92/118/EMÜ, milles sätestatakse selliste toodete ühendusesisest kaubandust ja ühendusse importimist reguleerivad loomatervishoiu ja terviseohutuse nõuded, mille suhtes ei kohaldata direktiivi 89/662/EMÜ A lisa I peatükis ja patogeenide puhul direktiivis 90/425/EMÜ osutatud ühenduse erieeskirjades sätestatud nõudeid, nähakse ette ühenduse loetelude koostamine ettevõtetest, mille kohta kolmanda riigi [4] pädev asutus on andnud ühendusele garantiid, et kõnealused ettevõtted vastavad ühenduse nõuetele;

kabiloomade nahkade, kontide, sarvede, sõrgade ning nendest valmistatud toodete, mesindustoodete, jahitrofeede, läga, villa, karvade, harjaste ja sulgede, mis on vastavalt loetletud I lisa peatükkides 3, 5 B, 12, 13, 14 ja 15, ning mee puhul on piisav tagada, et ettevõte on kolmanda riigi pädeva asutuse poolt registreeritud;

ühenduses tarbitakse roomajate ja erinõuetega hõlmamata liikide liha ja nendest saadud tooteid, tuleks kehtestada tervishoiunõuded nende loomsete toodete tootmise, turuleviimise ja impordi kohta;

nõukogu 16. juuni 1992. aasta direktiivi 92/46/EMÜ, milles sätestatakse toorpiima, kuumtöödeldud piima ja piimapõhiste toodete tootmise ja turuleviimise sanitaareeskirjad, [5] kohaldatakse ainult lehma-, ute-, kitse- ja pühvlipiima ning neist valmistatud toodete suhtes;

teistelt liikidelt saadud piima ja piimapõhiste toodete kaubanduse ja impordi kohta peaksid kehtima tervishoiu erinõuded;

sel eesmärgil on oluline usaldada komisjonile vastavalt alalise veterinaarkomitee korrale ülesanne võtta vastu vajalikud rakendusmeetmed, tagamaks ühetaolised tervishoiunõuded nende loomsete toodete tootmise, turuleviimise ja impordi kohta;

tuleks ette näha käesoleva direktiivi kohaldamine, ilma et see piiraks nõukogu 3. detsembri 1982. aasta määruse (EMÜ) nr 3626/82 (ohustatud looduslike looma- ja taimeliikidega rahvusvahelise kauplemise konventsiooni ühendusesisese ellurakendamise kohta) [6] kohaldamist,

ON VASTU VÕTNUD KÄESOLEVA DIREKTIIVI:

Artikkel 1

Käesolevaga muudetakse direktiivi 92/118/EMÜ järgmiselt.

1. Artiklis 10:

i) asendatakse lõike 2 punkt b järgmisega:

"b) kui II lisas ei ole nimetatud teisiti,

- peavad I lisa peatükkides 3, 5 B, 12, 13, 14 I (töötlemata läga) ning 15 nimetatud tooted ning mesi olema pärit ettevõttest, mis on registreeritud kolmanda riigi pädeva asutuse poolt,

- peavad tooted, mida ei ole nimetatud esimeses taandes, olema pärit vastavalt artiklis 18 sätestatud korrale koostatud ühenduse loetelus loetletud ettevõtetest;";

ii) lõike 3 punktile a lisatakse järgmine kolmas lõik:

"Kuni üksikasjalike rakendamiseeskirjade kehtestamiseni, mis on ette nähtud II lisa 2. peatüki neljanda ja viienda taandega, tagavad liikmesriigid, et seal osutatud toodete importimisel järgitakse nimetatud taanetes sätestatud miinimumgarantiisid.";

iii) lõike 3 punkt b jäetakse välja;

iv) lõikes 6 asendatakse sõnad "lõike 2 punktis a ning lõike 3 punktis b" sõnadega "lõike 2 punktis a ja punkti b teises taandes".

2. II lisa 2. peatüki sissejuhatavas lauses asendatakse sõnad "Enne 1. jaanuari 1994" sõnadega "Enne 1. juulit 1997".

3. II lisa 2. peatükile lisatakse järgmised taanded:

"— direktiiviga 92/46/EMÜ hõlmamata liikidelt saadud ning inimtoiduks ettenähtud piima ja piimapõhiste toodete kaubandus ja import; sõltuvalt liigist võidakse sätestada erinõuded, mis käsitlevad:

- piimakarjade loomatervishoidu ja tervislikku seisundit, eriti tuberkuloosi ja brutselloosi suhtes,

- hügieeni,

- lüpsmisel,

- piima kogumisel, transpordil, töötlemisel ja ümbertöötamisel,

- personali juures,

- farmakoloogiliste ja/või hormonaalsete toimeainete, antibiootikumide, pestitsiidide või muude kahjulike ainete jääkide kontrollimist piimas või piimatoodetes,

- toorpiima kui tooraine suhtes kohaldatavaid kriteeriume,

- valmistoodete suhtes kohaldatavaid mikrobioloogilisi kriteeriume,

— erinõuetega hõlmamata liikidelt saadud ja inimtoiduks ettenähtud liha, eriti roomajate liha ja sellest valmistatud toodete tootmist, turuleviimist ja importi.

Sõltuvalt liigist võidakse sätestada konkreetsed nõuded, mis käsitlevad:

- mikrobioloogilisi ja parasitoloogilisi kriteeriume,

- hügieeni tapmise ajal,

- jääkide kontrolli."

Artikkel 2

1. Liikmesriigid jõustavad käesoleva direktiivi järgimiseks vajalikud õigusnormid 1. juuliks 1997. Liikmesriigid teatavad neist viivitamata komisjonile.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

Artikkel 3

Käesolev direktiiv jõustub Euroopa Ühenduste Teatajas avaldamise päeval.

Artikkel 4

Käesolev direktiiv on adresseeritud liikmesriikidele.

Brüssel, 17. detsember 1996

Nõukogu nimel

eesistuja

I. Yates

[1] EÜT C 110, 16.4.1996, lk 9.

[2] EÜT C 347, 18.11.1996.

[3] Arvamus on esitatud 29. novembril 1996 (Euroopa Ühenduste Teatajas seni avaldamata).

[4] EÜT L 62, 15.3.1993, lk 49. Direktiivi on viimati muudetud komisjoni otsusega 96/340/EÜ (EÜT L 129, 30.5.1996, lk 25).

[5] EÜT L 268, 14.9.1992, lk 1.

[6] EÜT L 384, 31.12.1982, lk 1. Määrust on viimati muudetud määrusega (EMÜ) nr 197/90 (EÜT L 29, 31.1.1990, lk 1).

--------------------------------------------------